Na podlagi Zakona o medijih (Uradni list RS, št. 110/06-uradno prečiščeno besedilo,
69/06-ZOIPub, 36/08-ZPOmK-1, 90/10-odl. US, 87/11 ZAvMS, 77/10-ZSFCJA, 47/12 in
47/15-ZZSDT), 8. in 116. člena Statuta Občine Ribnica (Uradni list RS, št. 17/12) je
Občinski svet Občine Ribnica na \_\_\_\_\_\_\_ redni seji dne \_\_\_\_\_\_\_\_\_\_\_\_\_\_\_\_\_\_ sprejel

**O D L O K
o javnem glasilu Občine Ribnica**

1. člen

(uvodna določba)

S tem odlokom se ureja izdajanje javnega glasila Občine Ribnica (v nadaljevanju: glasilo), kot informativnega časopisa občine.

2. člen

(ime)

Ime glasila je: Rešeto.

3. člen

(izdajatelj)

1. Ustanovitelj in izdajatelj glasila je Občina Ribnica.
2. Sedež izdajatelja glasila je Gorenjska cesta 3, 1310 Ribnica.

4. člen

(zvrst, izhajanje, jezik)

1. Glasilo se uvršča v informativni periodični tisk.
2. Glasilo izhaja praviloma enkrat mesečno.
3. Glasilo lahko izide tudi kot izredna številka ali kot dvojna številka.
4. Glasilo izhaja v slovenskem jeziku.
5. Glasilo izhaja hkrati v tiskani in elektronski obliki.
6. Glasilo v tiskani obliki prejmejo vsa gospodinjstva na območju Občine Ribnica brezplačno, časopis v elektronski obliki pa se objavi na spletnih straneh Občine Ribnica.
7. Glasilo lahko proti plačilu prejmejo tudi druge zainteresirane pravne in fizične osebe izven Občine Ribnica. Cena izvoda se oblikuje v skladu z ekonomsko ceno glasila in stroški distribucije. Ceno naročnine sprejme občinski svet.
8. Določitev števila izvodov glasila, namenjenega promociji, je pristojnost župana.

5. člen

(impresum)

Na vsakem izvodu glasila morajo biti, poleg imena glasila, obvezno navedeni še :

* ime in sedež izdajatelja,
* kraj in datum izdaje ter številka glasila,
* ime in sedež tiskarne ter naklada,
* ime in priimek odgovornega urednika ter članov uredniškega odbora.

6. člen

(namen, naloga, cilj)

1. Glasilo obvešča občane in občanke o življenju in delu v lokalni skupnosti, predvsem pa o delu organov Občine Ribnica, njenih krajevnih skupnosti, javnih zavodov, podjetij in skladov, katerih ustanovitelj ali soustanovitelj je Občina Ribnica, društev in drugih organizacij, ki opravljajo naloge v javnem interesu.
2. Programske vsebine morajo temeljiti na svobodi izražanja, nedotakljivosti in varstvu človekove osebnosti in dostojanstva, na svobodnem pretoku informacij in odprtosti za različna mnenja, prepričanja in raznolike vsebine, avtonomnosti odgovornega urednika in uredniškega odbora ter avtorjev besedil pri ustvarjanju programskih vsebin.

7. člen

(uredništvo glasila)

1. Glasilo ureja uredništvo glasila, ki ga sestavljajo odgovorni urednik
in člani uredniškega odbora.
2. Uredništvo mora v roku treh mesecev od imenovanja oblikovati in predložiti programsko zasnovo občinskemu svetu v potrditev. Vsakršno spremembo programske zasnove sprejme občinski svet.

8. člen

(uredniški odbor)

1. Člane uredniškega odbora imenuje občinski svet na predlog komisije za mandatna vprašanja, volitve in imenovanja. Kandidati morajo biti občani občine Ribnica.
2. Uredniški odbor šteje štiri člane.
3. Uredniški odbor se imenuje za obdobje štirih let. Mandat članov uredniškega odbora je vezan na mandat članov občinskega sveta. Po preteku mandata so lahko imenovani ponovno.
4. Razlogi za prenehanje mandata:
5. Občinski svet lahko razreši uredniški odbor ali njegovega posameznega člana pred iztekom mandata na predlog komisije za mandatna vprašanja, volitve in imenovanja ali župana, če opravljajo svoje delo v nasprotju z zakonom, programsko zasnovo ali tem odlokom.
6. Odstop s pisno izjavo.
7. Člani uredniškega odbora so v okviru sprejete programske zasnove in uredniške politike pri svojem delu neodvisni in samostojni.
8. Uredniški odbor se sestaja na sejah, ki jih po potrebi ali na zahtevo večine članov uredniškega odbora, sklicuje in vodi odgovorni urednik.
9. Člani uredniškega odbora so upravičeni do nagrade za njihovo delo v obliki sejnine v skladu s Pravilnikom določanju plač in drugih prejemkov funkcionarjem, članom nadzornega odbora, članom svetov krajevnih skupnosti, volilne komisije in članom delovnih teles občinskega sveta ter župana.
10. Sejnine se članom uredniškega odbora izplačajo za največ toliko sej, kolikor je v času trajanja njihovega mandata izdanih edicij glasila in največ 12-krat letno.
11. Naloge uredniškega odbora so:
* skrb in odgovornost za uresničevanje programske zasnove glasila,
* obravnavanje pobud, mnenj in predlogov, ki se nanašajo na urejanje glasila,
* opozarjanje na spoštovanje določil kodeksa novinarske poklicne etike pri uresničevanju programske zasnove glasila,
* obravnavanje ekonomskih in drugih vprašanj v zvezi z glasilom,
* obravnavanje cenika avtorskih honorarjev in reklamnih oglasov,
* obravnavanje vseh sprememb v zvezi z izdajanjem glasila, periodiko izdajanja in razširjanja glasila ter posredovanje svojih predlogov v odločanje občinskemu svetu,
* pisno obveščanje občinskega sveta najmanj enkrat letno o uresničevanju programske zasnove glasila,
* opravljanje drugih nalog v skladu s tem odlokom.

9. člen

(odgovorni urednik)

1. Odgovornega urednika glasila imenuje in razrešuje občinski svet na predlog komisije za mandatna vprašanja, volitve in imenovanja.
2. Za odgovornega urednika je lahko imenovan kandidat, ki izpolnjuje pogoje zapisane v Zakonu o medijih.
3. Mandat odgovornega urednika traja štiri leta oz. do izteka mandatne dobe članov občinskega sveta. Po preteku mandata je lahko imenovan ponovno.
4. Razlogi za prenehanje mandata:
5. Občinski svet lahko razreši odgovornega urednika pred iztekom mandata na predlog komisije za mandatna vprašanja, volitve in imenovanja ali župana, če opravlja svoje delo v nasprotju z zakonom, programsko zasnovo, uredniško politiko glasila ali tem odlokom.
6. Odstop s pisno izjavo.
7. Naloge odgovornega urednika so:
* uresničevanje uredniške politike in programske zasnove,
* zagotavljanje rednega izhajanja glasila,
* skrb za smotrno organizacijo dela,
* opravljanje uredniškega dela in sodelovanje pri vseh fazah nastajanja glasila,
* zagotavljanje in vodenje dopisniške mreže izmed članov občinske uprave, krajevnih skupnosti, javnih zavodov, podjetij, skladov, društev in ostale zainteresirane javnosti za pripravo posameznih vsebin in kontinuirano sodelovanje pri nastajanju glasila,
* predlaganje cenika reklamnih oglasov po predhodni obravnavi na uredniškem odboru v potrditev občinskemu svetu,
* upoštevanje in izvajanje letnega finančnega načrta za izdajanje glasila,
* skrb za izvajanje kodeksa novinarske poklicne etike,
* opravljanje drugih nalog v skladu z Zakonom o medijih.
1. Odgovorni urednik sme zavrniti objavo posameznega prispevka, če ta ni v skladu
s programsko zasnovo, vendar je o tem in o konkretnih razlogih za zavrnitev dolžan obvestiti avtorja prispevka in člane uredniškega odbora.

10. člen

(viri financiranja)

1. Letni finančni načrt za izdajanje glasila sprejme občinski svet na predlog župana, ki o njem predhodno pridobi mnenje odgovornega urednika.
2. Viri financiranja glasila so:
* proračunska sredstva Občine Ribnica,
* sredstva od oglaševalskih sporočil,
* druga sredstva.
1. Glasilo sme izhajati samo v okviru zagotovljenih sredstev.

11. člen

(poraba sredstev)

1. Sredstva iz 10. člena se smejo nameniti za:
* stroške priprave in tiska glasila,
* stroške dostave glasila,
* materialne stroške uredništva,
* avtorske honorarje,
* druge stroške, ki so neposredno povezani s pripravljanjem, urejanjem in izdajanjem glasila.
1. Razporeditev sredstev po posameznih postavkah so sestavni del letnega finančnega načrta. Porabo sredstev odreja župan na predlog odgovornega urednika.

12. člen

(oglaševanje)

1. Oglaševalske vsebine po tem odloku so objave in druge vrste plačanih obvestil
(v nadaljevanju: oglasi), katerih objavo naroči pravna ali fizična oseba.
2. Za oglase se po tem odloku štejejo:
* brezplačne objave v zvezi z izvajanem javnih služb, kulturnih prireditev in dobrodelnih akcij,
* brezplačno navajanje organizatorjev ali sponzorjev kulturno-umetniških prireditev in dobrodelnih akcij, ki jih v javnem interesu organizirajo različni posamezniki in organizacije s sedežem oziroma bivališčem v občini Ribnica,
* plačljive objave (reklame, osmrtnice, čestitke ipd.).
1. Oglaševati je možno samo na straneh in na način, kot ga določi uredniški odbor, nikakor pa ne na naslovni strani glasila.
2. Cenik plačljivih objav sprejme občinski svet.

13. člen

(tehnična in organizacijska opravila)

Opravljanje posameznih tehničnih, strokovnih ali organizacijskih opravil povezanih z glasilom se lahko naroči zunanjim izvajalcem in za posamezna dela sklene pogodbo.

14. člen

(prehodne določbe)

1. Z dnem uveljavitve tega odloka preneha funkcija vsem dosedanjim članom programskega sveta in uredniškega odbora.
2. Novi člani uredniškega odbora in odgovorni urednik se imenujejo najkasneje v roku treh mesecev po sprejetju tega odloka.
3. Ne glede na prvi odstavek tega člena so stari člani programskega in uredniškega odbora dolžni opravljati vse naloge do izvolitve novih članov.
4. Ta določba se smiselno uporablja tudi ob vsakokratnem prenehanju mandata članov uredništva.

15. člen

(končne določbe)

1. Ta odlok začne veljati naslednji dan po objavi v Uradnem listu Republike Slovenije.
2. Z dnem uveljavitve tega odloka preneha veljati Odlok o javnem glasilu Občine Ribnica, ki je bil objavljen v Uradnem listu RS, št. 103/07.

Št.: 007-0004/16

Ribnica,

Župan občine Ribnica
Jože Levstek l.r.